Għal ħafna żmien is-Siġġiewi kien imdawwar bl-irħula ta' Ħal Kbir, Ħal Xluq, Ħal Qdieri u Ħal Tabuni li lkoll kienu jiddependu minnu fuq livell ta' Capitania tad-Dejma u anke dak ta' parroċċa. Ħal Tabuni hu l-inqas raħal magħruf fost dawn l-irħula żgħar l-oħra. Probabbilment, dan hu dovut għall-fatt li kien l-iżgħar fost dawn l-irħula kif ukoll għax kien l-ewwel wieħed minnhom li spiċċa diżabitat. Minħabba dawn l-istess żewġ raġunijiet, Ħal Tabuni ftit li xejn jissemma fid-dokumenti u l-atti notarili taż-żminijiet Medjevali u allura l-istudji s'issa jippreżentawlna informazzjoni ferm limitata dwar dan ir-raħal. Ħal Tabuni, probabbilment ħa ismu minn laqam jew kunjom ta' familja ta' nisel Għarbi — Ta' Buni. Dan ir-raħal kien jinsab kilometru 'l bogħod mis-Siġġiewi, fuq in-naħa tal-Punent Il-Lbiċ, propju mill-inħawi li minn taħt tal- Għolja, bejn wieħed u ieħor minn taż-Żiri u San Dawdar, sa tal-Pinċjott. Mid-dokumenti nafu li Ħal Tabuni kien ikopri l-akkwati kollha ta': Ġnien Dors, il-Ħofor, ta' Ħofret ir-Riħ, il-Ħrejba, ta' Ħifernet,tal-Barru, tal- Mitħna, il-Ħabel ta' Xaqra, Bieb ir-Raħal, ta' Randun, ta' Xaqqitana, il-Wileġ ta' Ħal Tabuni. In-numru ta' bjar f'din il-medda art li għadhom jeżistu sal-lum u l-kappelli li xi darba kienu mibnija hawnhekk jixhdu li xi darba tabilħaqq dan il-post kien abitat. L-eqdem dokument importanti li jagħtina ftit dawl fuq l-istorja ta' dan ir-raħal ċkejken hu dak tal-lista tad-Dejma tal-1419/20 misjub u analiżżat mill-Prof. Minn dan id-dokument insiru nafu li l-komunità ta' Hal Tabuni kienet tipprovdi 1l-il raġel għall-għassa tax-xtut Maltin. F'lista oħra tad-Dejma (c.1425) instab li kienu 10 l-irġiel li jagħtu sehemhom f'din l-għassa. L-istudjużi jikkalkulaw li kull raġel f'dawn il-listi tad-dejma jirrapreżenta medja ta' 5/6 nies. Għalhekk nistgħu nikkonkludu li l-popolazzjoni ta' Ħal Tabuni fil-bidu tas- seklu 15 kienet madwar 55 ruħ, kważi daqs dik ta' Ħal Qdieri (medja ta' 65 ruħ). Jidher li Ħal Tabuni kien għadu abitat sal-bidu tas-seklu 16 għax f'att notarili tal- 1506, instab kuntratt li juri kif ċertu wieħed Salvu Farrugia kien residenti f'dan ir-raħal. Minn wara din is-sena ma nsibu l-ebda informazzjoni oħra dwar persuni meqjusa residenti f'Ħal Tabuni. Dan ifisser li dan ir-raħal kien spiċċa diżabitat. Peress li Ħal Tabuni kien raħal ċkejken, kien joffri inqas sigurta' u protezzjoni lill-abitanti tiegħu mill- attakki tal-furbani. X'aktarx din kienet ir- raġuni prinċipali li wasslet biex dan ir-raħal jitbattal għal kollox min-nies għall-ħabta ta' nofs is-seklu 16. Id-dokumenti jagħtuna x'nifhmu li minn dan iż-żmien, l-artijiet fejn kien hemm Ħal Tabuni bdew jitqiesu parti minn Ħal Kbir, ir-raħal li kien jinsab fl- akkwati magħrufa llum bħala tal-Bajjada u tal-Providenza. Meta l-Viżitatur Appostoliku Mons. Duzina żar dawn l-inħawi fl-1575, għalkemm jirreferi għal Ħal Tabuni ma tana l-ebda ħjiel li kien xi post abitat. Dan ifisser li għalkemm l-inħawi kienu għadhom magħrufa bl-istess isem, Hal Tabuni ma kienx għadu kkunsidrat bħala raħal, bħala post t'abitazzjoni. Tant hu hekk li Mons. Duzina inkluda t-tliet kappelli li żar f'dawn l-inħawi fil-lista tal-knejjes rurali tal-parroċċa tas-Siġġiewi; u 'kiteb li jinsabu 'f'Ħal Kbir, fl-inħawi magħrufa ta' Ħal Tabuni'. Minkejja kollox, hu probabbli ferm li l-kappelli kienu nbnew meta Ħal Tabuni kien għadu popolat. L-ewwel knisja li żar Duzina kienet dik ta' Santa Marija magħrufa propju bħala 'ta' Ħal Tabuni'. Minn dan il-laqam marbut ma' din il-kappella, wieħed jista' jikkonkludi li l-kappella kienet meqjusa bħala l-knisja prinċipali ta' Ħal Tabuni. Kienet tinsab .fl- artijiet li kien jipposjedi Giovanni Muxi, u li kellha bħala rettur lil Dun Federiku Attard, kappillan ta' Haż-Żebbuġ. Sid l-art kellu jagħmel tajjeb biex jiġu ċċelebrati l-għasar u l-quddiesa nhar il-festa. Bħal ħafna kappelli ta' dawn iż-żminijiet, il-kappella ta' Santa Marija kienet waħda sempliċi b'altar wieħed. Duzina sab din il-kappella fi stat ħażin, tant li la kellha bibien tal-injam u lanqas paviment u għalhekk talab lis-sid u lil Dun Federiku biex jirranġaha fi żmien xahar. Mill-viżta pastorali tal-1598 nafu li fit- 2 ta' Diċembru 1586, Giovanni Muxi ħalla xi benefiċċji marbuta ma' din il-kappella. L-informazzjoni mill-Viżti Pastorali tindika li l-kappella ta' Santa Marija ġiet ipprofonata fis-seklu 17. Kappella oħra li żar Mons. Duzina fl- 1575, kienet tinsab fl-inħawi taċ-ċimiterju ta' San Dawdar. Din il-knisja ċkejkna kienet iddedikata lil San Teodoru, qaddis tar-raba' seklu. Id-dokumenti juruna li din il-kappella kienet ġa mibnija fis-seklu 15 u kellha benefiċċji marbuta magħha. Dużina sab li għalkemm din il-knisja kellha altar, ma kelliex bibien u kienet nieqsa minn bosta affarijiet neċessarji. F'dawn l-akkwati, is- sidien, Cola Farrugia u Calcerano Axiaq, kienu akkwistaw din l-art mingħand zijuhom Dun Andreas Axiaq, qassis li kien kappillan tas-Siġġiewi ftit tas-snin qabel. Dun Andreas ħalla din l-art f'idejn in-neputijiet tiegħu bil-kundizzjoni li jiġu ċċelebrati għasar u quddiesa f'jum il-festa tal-qaddis. GħalkemmDuzinasablidin il-kappellama kelliex qassis bħala rettur tagħha, in-neputijiet ta' Dun Andreas kienu qed jissodisfaw din l-obbligazzjoni li kellhom. lis-sidien biex jagħmlu bibien ġodda għall- kappella fi żmien xahar, inkella jeħlu multa ta' 10 skudi. Sadanittant l-obbligazzjonijiet kollha li kellha l-kappella ta' San Teodoru kellhom jibdew isiru fil-knisja prinċipali ta' dan ir-raħal (probabbilment Duzina kien qed jirreferi għall-kappella tan-Natività tal- Madonna f'Ħal Kbir) jekk dan kien possibli. Jekk le, kellhom jiġu ttrasferiti fil-knisja parrokkjali ta' San Nikola, is-Siġġiewi. Sal- 1598 l-istess għalqa, magħrufa 'ta' Tawdar', li ftit snin qabel kienet f'idejn Cola Farrugia u Calcerano Axiaq, kienet għadha trendi introjtu għal din il-kappella. Imma mill-viżta pastorali li kien għamel l-Isqof Tommasso Gargallo, jidher li sid din l-art ma kienx magħruf. Għalhekk l-Isqof talab lill-kappillan tas-Siġġiewi biex ifittex ta' min kienet l-art. F'din il-viżta Gargallo sab li l-kappella ma kinitx tinsab f'kundizzjoni tajba: kienet nieqsa mill-pittura titulari u bosta affarijiet neċessarji oħra u l-ħitan kienu fi stat ħażin. Nafu wkoll li sal-1598 kienu żdiedu żewġ għelieqi oħra, magħrufa bħala ta' San Tawdar, li l-introjtu minnhom kien jagħmel tajjeb biex tiġi ċċelebrata l-quddiesa fil- kappella ta' San Teodoru f'jum il-festa tiegħu. Jidher li l-kappella ta' San Teodoru kienet ġiet ipprofonata fil-bidu tas-seklu 17. It-tielet kappella li Duzina jagħtina informazzjoni fuqha kienet dik ta' San Lawrenz, li kienet tinsab fl-artijiet ta' Ġużeppi Farrugia. Anke din il-kappella kienet fi stat ħażin għax minkejja li kellha altar la kellha paviment, la bibien tal-injam, la bosta affarijiet neċessarji oħra u lanqas rettur. Duzina obbliga lil Ġużeppi Farrugia biex jirranġa l-kappella u jagħmlilha bibien ġodda. Nafu li fis-seklu 17 kienet inbniet kappella ġdida lil San Lawrenz. Din il- kappella, li kienet tinsab in-naħa ta' fuq tat-telgħa ta' San Lawrenz, kienet ġiet ipprofonata fl-1859 u aktar tard konvertita Probabbilment l-ewwel kappella, dik li żar Duzina, kienet mibnija f'post ieħor minn dak li kienet tinsab fih it- tieni waħda għax fi żmien Duzina l-inħawi fejn kienet mibnija t-tieni kappella kienu magħrufa b'isem ieħor. Mid-dokumenti eżistenti, huwa ċar li min-nofs tas-seklu 16 'il quddiem, Ħal Tabuni qatt ma reġa' ġie popolat b'tali mod li jerġa' jibda jitqies bħala raħal. Kemm Gian Franġisk Abela fl-1647, kemm GiovAnton Ciantar fl-1780, kif ukoll Luis Boisgelin fl-1805, jikkumentaw l-istess: li minn Ħal Tabuni ma kien għad fadal xejn għajr l-isem marbut mal-artijiet fl-akwati fejn kien jeżisti qabel. Li l-isem ta' Ħal Tabuni baqa' marbut mal-inħawi fejn kien jinsab, jixhduh xi mapep ta' Malta tas-sekli 17, 18 u anke 19. Illum, b'xorti ħażina, lanqas l-isem innifsu ta' Ħal Tabuni ma għadu marbut mal-inħawi li fihom kien jeżisti u allura m'għad fadal xejn li jfakkarna f'dan ir-raħal ċkejken għajr għad-dettalji miktubin fid-dokumenti u l-kotba tal-Istorja.